http://www.thaigov.go.th

 วันนี้ (12 เมษายน 2559) เวลา 10.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พลตรี วีรชน สุคนธปฏิภาค รองโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติให้ใช้ประมวลกฎหมายยาเสพติด พ.ศ. ….

 2. เรื่อง ร่างพระราชบัญญัติคุ้มครองแรงงาน (ฉบับที่ ..) พ.ศ. ....

 3. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมเหล็กโครงสร้างรูปพรรณรีดร้อน

 ต้องเป็นไปตามมาตรฐาน พ.ศ. ....

 4. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมเหล็กกล้าคาร์บอนทรงแบนรีดเย็น
 เคลือบสังกะสีโดยกรรมวิธีทางไฟฟ้า คุณภาพทางการค้าและคุณภาพสำหรับการขึ้นรูป
 ต้องเป็นไปตามมาตรฐาน พ.ศ. ....

 5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมบัลลาสต์สำหรับหลอดฟลูออเรส
 เซนซ์ต้องเป็นไปตามมาตรฐาน พ.ศ. ....

 6. เรื่อง ร่างประกาศกระทรวงพาณิชย์ เรื่อง กำหนดให้กากถั่วเหลืองเป็นสินค้าที่ต้องขออนุญาตใน
 การส่งออกไปนอกราชอาณาจักร พ.ศ. ....

|  |
| --- |
| **เศรษฐกิจ – สังคม** |

 7. เรื่อง ร่างขออนุมัติควบรวมทุนหมุนเวียน (กองทุนพัฒนาบทบาทสตรี)

 8. เรื่อง ขอความเห็นชอบการยกเลิกโครงการเงินกู้เพื่อการบริหารจัดการทรัพยากรน้ำและระบบ
 ขนส่งทางถนน ระยะเร่งด่วน : มาตรการกระตุ้นเศรษฐกิจระยะที่ 2

 9. เรื่อง โครงการเพื่อการพัฒนาปี 2559 ของการประปาส่วนภูมิภาค

 10. เรื่อง คำสั่งหัวหน้าคณะรักษาความสงบแห่งชาติ ที่ 15/2559  เรื่อง การผ่อนผันให้คนต่างด้าว
 สัญชาติเมียนมา ลาว และกัมพูชา เดินทางกลับประเทศต้นทางเพื่อร่วมงานประเพณี
 สงกรานต์ ประจำปี  พ.ศ. 2559

 11. เรื่อง การกำหนดหลักเกณฑ์และขั้นตอนในคู่มือการดำเนินงานโครงการยกระดับศักยภาพ
 หมู่บ้านเพื่อขับเคลื่อนเศรษฐกิจฐานรากตามแนวทางประชารัฐ

|  |
| --- |
| **ต่างประเทศ** |

 12. เรื่อง ขอความเห็นชอบร่างความตกลงระหว่างรัฐบาลแห่งราชอาณาจักรไทยกับรัฐบาล
 สหพันธรัฐรัสเซียว่าด้วยความร่วมมือด้านการทหาร

 13. เรื่อง การเข้าร่วมโครงการขจัดความหิวโหย (Zero Hunger Challenge : ZHC) ของประเทศ
 ไทย

|  |
| --- |
| **แต่งตั้ง** |

 14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ
 (กระทรวงการคลัง)

 15. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ
 ทรงคุณวุฒิ (กระทรวงเทคโนโลยีสารสนเทศและการสื่อสาร)

 16. เรื่อง การการแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (ศูนย์
 อำนวยการบริหารจังหวัดชายแดนภาคใต้)

 17. เรื่อง การแต่งตั้งผู้แทนกระทรวงการคลังเป็นกรรมการอื่นในคณะกรรมการการประปานคร

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติให้ใช้ประมวลกฎหมายยาเสพติด พ.ศ. ….**

 คณะรัฐมนตรีมีมติอนุมัติหลักการร่างพระราชบัญญัติให้ใช้ประมวลกฎหมายยาเสพติด พ.ศ. …. ตามที่กระทรวงยุติธรรม (ยธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของหน่วยงานที่เกี่ยวข้องไปประกอบพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญัติ** เป็นการรวบรวมกฎหมายเกี่ยวกับการควบคุมยาเสพติด การป้องกันและปราบปรามยาเสพติด การฟื้นฟูสมรรถภาพผู้ติดยาเสพติด และวิธีพิจารณาคดียาเสพติด รวมทั้งองค์กรที่เกี่ยวข้อง ซึ่งมีจำนวนหลายฉบับและกระจัดกระจายกันอยู่มารวมไว้ในฉบับเดียวกัน พร้อมทั้งปรับปรุงบทบัญญัติในกฎหมายดังกล่าวให้เหมาะสมกับสภาพปัจจุบัน

**2. เรื่อง ร่างพระราชบัญญัติคุ้มครองแรงงาน (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติคุ้มครองแรงงาน (ฉบับที่ ..) พ.ศ. .... ตามที่กระทรวงแรงงาน (รง.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 รง. เสนอว่า เนื่องจากพระราชบัญญัติคุ้มครองแรงงาน พ.ศ. 2541 ใช้บังคับมาเป็นเวลานาน มีบทบัญญัติบางประการที่ไม่เหมาะสมกับสภาพการณ์ที่เปลี่ยนแปลงไปโดยเฉพาะอัตราโทษสำหรับความผิดที่กระทำต่อแรงงานเด็ก และไม่เอื้ออำนวยต่อการป้องกันยับยั้ง และขจัดปัญหาการค้ามนุษย์ด้านแรงงาน ซึ่งเป็นนโยบายที่สำคัญและเร่งด่วนของรัฐบาล อีกทั้งเป็นการอนุวัติการบทบัญญัติเกี่ยวกับบทลงโทษในความผิดที่กระทำต่อเด็กให้เหมาะสม เพื่อประกันให้มีการบังคับใช้กฎหมายอย่างมีประสิทธิภาพที่ประเทศไทยมีพันธกรณีตามอนุสัญญาองค์การแรงงานระหว่างประเทศ ฉบับที่ 138 ว่าด้วยอายุขั้นต่ำที่อนุญาตให้จ้างงานได้ ค.ศ. 1973 ซึ่งประเทศไทยได้ให้สัตยาบันเมื่อ พ.ศ. 2547 จึงได้เสนอร่างพระราชบัญญัติดังกล่าวมาเพื่อดำเนินการ

 **สาระสำคัญของร่างพระราชบัญญัติ**

 แก้ไขเพิ่มเติมอัตราโทษความผิดที่กระทำต่อแรงงานเด็ก ดังนี้

1. **งานอันตรายสำหรับเด็ก** กรณีที่นายจ้างให้ลูกจ้างซึ่งเป็นเด็กอายุต่ำกว่า 18 ปี ทำงานอันตราย

ตามที่มาตรา 49 กำหนดไว้ เช่น งานหลอม เป่า หล่อ หรือรีดโลหะ งานปั๊มโลหะ งานเกี่ยวกับความร้อน ความเย็น ความสั่นสะเทือน เสียง และแสงที่มีระดับแตกต่างจากปกติ ซึ่งอาจเป็นอันตรายต่อเด็ก เป็นต้น

|  |  |
| --- | --- |
| **อัตราโทษตามพระราชบัญญัติฯ (ปัจจุบัน)** | **อัตราโทษตามร่างพระราชบัญญัติ ฯ (ใหม่)** |
| 1. ระวางโทษจำคุกไม่เกิน 6 เดือน หรือปรับไม่เกิน 100,000 บาท หรือทั้งจำทั้งปรับ2. ถ้าเป็นเหตุให้ลูกจ้างเด็กได้รับอันตรายแก่กายหรือจิตใจหรือถึงแก่ความตาย ต้องระวางโทษจำคุกไม่เกิน 1 ปี หรือปรับไม่เกิน 200,000 บาท หรือทั้งจำทั้งปรับ | 1. ระวางโทษจำคุกไม่เกิน 2 ปี หรือปรับไม่น้อยกว่า 400,000 บาท แต่ไม่เกิน 800,000 บาท ต่อลูกจ้างหนึ่งคน หรือทั้งจำทั้งปรับ2. ถ้าเป็นเหตุให้ลูกจ้างเด็กได้รับอันตรายแก่กายหรือจิตใจหรือถึงแก่ความตาย ต้องระวางโทษจำคุกไม่เกิน 4 ปี หรือ ปรับตั้งแต่ 800,000 บาท ถึง 2,000,000 บาท หรือทั้งจำทั้งปรับ  |

 **2. สถานที่ห้ามทำงานสำหรับเด็ก** กรณีที่นายจ้างให้ลูกจ้างซึ่งเป็นเด็กอายุต่ำกว่า 18 ปี ทำงานในสถานที่ตามที่มาตรา 50 กำหนดไว้ เช่น โรงฆ่าสัตว์ สถานที่เล่นการพนัน สถานบริการ เป็นต้น

|  |  |
| --- | --- |
| **อัตราโทษตามพระราชบัญญัติฯ (ปัจจุบัน)** | **อัตราโทษตามร่างพระราชบัญญัติ ฯ (ใหม่)** |
| 1. ระวางโทษจำคุกไม่เกิน 6 เดือน หรือปรับไม่เกิน 100,000 บาท หรือทั้งจำทั้งปรับ2. ถ้าเป็นเหตุให้ลูกจ้างได้รับอันตรายแก่กายหรือจิตใจหรือถึงแก่ความตาย ต้องระวางโทษจำคุกไม่เกิน 1 ปี หรือปรับไม่เกิน 200,000 บาท หรือทั้งจำทั้งปรับ | 1. ระวางโทษจำคุกไม่เกิน 2 ปี หรือปรับไม่น้อยกว่า 400,000 บาท แต่ไม่เกิน 800,000 บาท ต่อลูกจ้างหนึ่งคน หรือทั้งจำทั้งปรับ2. ถ้าเป็นเหตุให้ลูกจ้างเด็กได้รับอันตรายแก่กายหรือจิตใจหรือถึงแก่ความตาย ต้องระวางโทษจำคุกไม่เกิน 4 ปี หรือ ปรับตั้งแต่ 800,000 บาท ถึง 2,000,000 บาท หรือทั้งจำทั้งปรับ  |

1. **อายุขั้นต่ำของเด็ก กรณีที่นายจ้างจ้างเด็กอายุต่ำกว่า 15 ปี ในงานทั่วไป และงานตามที่**

**กฎกระทรวงกำหนดในงานเกษตรกรรมและงานประมงทะเล**

|  |  |
| --- | --- |
| **อัตราโทษตามพระราชบัญญัติฯ (ปัจจุบัน)** | **อัตราโทษตามร่างพระราชบัญญัติ ฯ (ใหม่)** |
| ระวางโทษจำคุกไม่เกิน 1 ปี หรือปรับไม่เกิน 200,000 บาท หรือทั้งจำทั้งปรับ | ระวางโทษจำคุกไม่เกิน 2 ปี หรือปรับไม่น้อยกว่า 400,000 บาท แต่ไม่เกิน 800,000 บาท ต่อลูกจ้างหนึ่งคน หรือทั้งจำทั้งปรับ  |

**3. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมเหล็กโครงสร้างรูปพรรณรีดร้อนต้องเป็นไปตามมาตรฐาน พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมเหล็กโครงสร้างรูปพรรณรีดร้อนต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างพระราชกฤษฎีกา**

1. กำหนดให้พระราชกฤษฎีกานี้มีผลใช้บังคับเมื่อพ้นกำหนดหนึ่งร้อยแปดสิบวัน นับแต่วันประกาศในราชกิจจานุเบกษาเป็นต้นไป

 2. กำหนดให้ผลิตภัณฑ์อุตสาหกรรมเหล็กโครงสร้างรูปพรรณรีดร้อนต้องเป็นไปตามมาตรฐานเลขที่ มอก. 1227 – 2558 ตามประกาศกระทรวงอุตสาหกรรม ฉบับที่ 4746 (พ.ศ. 2558) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง แก้ไขมาตรฐานผลิตภัณฑ์อุตสาหกรรมเหล็กโครงสร้างรูปพรรณรีดร้อน (แก้ไขครั้งที่ 2) ลงวันที่ 17 ธันวาคม 2558

**4. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมเหล็กกล้าคาร์บอนทรงแบนรีดเย็นเคลือบสังกะสีโดยกรรมวิธีทางไฟฟ้า คุณภาพทางการค้าและคุณภาพสำหรับการขึ้นรูปต้องเป็นไปตามมาตรฐาน พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมเหล็กกล้าคาร์บอนทรงแบนรีดเย็นเคลือบสังกะสีโดยกรรมวิธีทางไฟฟ้า คุณภาพทางการค้าและคุณภาพสำหรับการขึ้นรูปต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินต่อไปได้ และให้ อก. รับข้อสังเกตของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **สาระสำคัญของร่างพระราชกฤษฎีกา**

 1. กำหนดให้พระราชกฤษฎีกานี้มีผลใช้บังคับเมื่อพ้นกำหนดหนึ่งร้อยแปดสิบวัน นับแต่วันประกาศในราชกิจจานุเบกษาเป็นต้นไป

 2. กำหนดให้ผลิตภัณฑ์อุตสาหกรรมเหล็กกล้าคาร์บอนทรงรีดเย็นเคลือบสังกะสีโดยกรรมวิธีทางไฟฟ้า คุณภาพทางการค้าและคุณภาพสำหรับการขึ้นรูปต้องเป็นไปตามมาตรฐาน มาตรฐานเลขที่ มอก. 2223 – 2558 ตามประกาศกระทรวงอุตสาหกรรม ฉบับที่ 4747 (พ.ศ. 2558) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมเหล็กแผ่นรีดเย็นเคลือบสังกะสีโดยกรรมวิธีทางไฟฟ้าแผ่นม้วน แผ่นแถบ และแผ่นตัด และกำหนดมาตรฐานผลิตภัณฑ์อุตสาหกรรมเหล็กกล้าคาร์บอนทรงแบนรีดเย็นเคลือบสังกะสีโดยกรรมวิธีทางไฟฟ้า คุณภาพทางการค้าและคุณภาพสำหรับการขึ้นรูป ลงวันที่ 17 ธันวาคม 2558

**5. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมบัลลาสต์สำหรับหลอดฟลูออเรสเซนซ์ต้องเป็นไปตามมาตรฐาน พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมบัลลาสต์สำหรับหลอดฟลูออเรสเซนซ์ต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างพระราชกฤษฎีกา**

 1. กำหนดให้พระราชกฤษฎีกานี้มีผลใช้บังคับเมื่อพ้นกำหนดสามร้อยหกสิบห้าวันนับแต่วันประกาศในราชกิจจานุเบกษาเป็นต้นไป

 2. กำหนดให้ผลิตภัณฑ์อุตสาหกรรมบัลลาสต์สำหรับหลอดฟลูออเรสเซนซ์ต้องเป็นไปตามมาตรฐานเลขที่ มอก.2337-2557 ตามประกาศกระทรวงอุตสาหกรรมฉบับที่ 4633 (พ.ศ. 2557) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง กำหนดมาตรฐานผลิตภัณฑ์อุตสาหกรรมบัลลาสต์สำหรับหลอดฟลูออเรสเซนซ์: คุณลักษณะที่ต้องการด้านประสิทธิภาพพลังงาน ลงวันที่ 23 มิถุนายน พ.ศ. 2557

**6. เรื่อง ร่างประกาศกระทรวงพาณิชย์ เรื่อง กำหนดให้กากถั่วเหลืองเป็นสินค้าที่ต้องขออนุญาตในการส่งออก ไปนอกราชอาณาจักร พ.ศ. ....**

 คณะรัฐมนตรีมีมติอนุมัติหลักการร่างประกาศกระทรวงพาณิชย์ เรื่อง กำหนดให้กากถั่วเหลืองเป็นสินค้าที่ต้องขออนุญาตในการส่งออกไปนอกราชอาณาจักร พ.ศ. .... ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

 **สาระสำคัญของร่างประกาศ**

 กำหนดให้กากถั่วเหลืองที่เป็นผลพลอยได้จากเมล็ดถั่วเหลืองที่นำเข้ามาสกัดเป็นน้ำมันถั่วเหลืองตามพิกัดอัตราศุลกากรประเภทย่อย 2304.00.90 เป็นสินค้าที่ต้องขออนุญาตในการส่งออกไปนอกราชอาณาจักร

|  |
| --- |
| **เศรษฐกิจ – สังคม** |

**7. เรื่อง ขออนุมัติควบรวมทุนหมุนเวียน (กองทุนพัฒนาบทบาทสตรี)**

 คณะรัฐมนตรีมีมติอนุมัติให้ควบรวมกองทุนพัฒนาบทบาทสตรี สำนักเลขาธิการนายกรัฐมนตรี (สลน.) และกองทุนพัฒนาบทบาทสตรี กรมการพัฒนาชุมชน กระทรวงมหาดไทย (มท.) เข้าเป็นทุนหมุนเวียนเดียวกัน ตามที่กระทรวงการคลัง (กค.) เสนอ โดยให้มีผลควบรวมตั้งแต่วันแรกของเดือนถัดจากเดือนที่คณะรัฐมนตรีมีมติให้ความเห็นชอบการควบรวมฯ เป็นต้นไป เพื่อประโยชน์ในการสะสางบัญชีและการนับวันเริ่มต้นของรอบบัญชีกองทุนหลังควบรวม

 **สาระสำคัญของเรื่อง**

 1. กระทรวงการคลัง (กค.) ได้เสนอคณะรัฐมนตรีพิจารณาอนุมัติให้ควบรวมกองทุนพัฒนาบทบาทสตรี สำนักเลขาธิการนายกรัฐมนตรี และกองทุนพัฒนาบทบาทสตรี กรมการพัฒนาชุมชน กระทรวงมหาดไทย เข้าเป็นทุนหมุนเวียนเดียวกัน เพื่อให้เป็นไปตามมติคณะรักษาความสงบแห่งชาติที่ให้โอนกองทุนพัฒนาบทบาทสตรี สำนักเลขาธิการนายกรัฐมนตรี ไปอยู่ที่กรมการพัฒนาชุมชน และคณะรัฐมนตรีได้มีมติเห็นชอบให้จัดตั้งกองทุนพัฒนาบทบาทสตรีขึ้นในกรมการพัฒนาชุมชน เพื่อรองรับการควบรวมดังกล่าวแล้ว

 2. พระราชบัญญัติการบริหารทุนหมุนเวียน พ.ศ. 2558 บัญญัติให้คณะกรรมการนโยบายการบริหารทุนหมุนเวียนสามารถรวมหรือยุบเลิกทุนหมุนเวียนได้ (หากทุนหมุนเวียนนั้นมีวัตถุประสงค์เดียวกันหรือสามารถดำเนินการร่วมกันได้ และไม่ได้ขยายวัตถุประสงค์เกินกว่าวัตถุประสงค์เดิมของทุนหมุนเวียนที่นำมารวมกัน) โดยได้รับอนุมัติจากคณะรัฐมนตรี ซึ่งคณะกรรมการได้มีมติเมื่อวันที่ 2 มีนาคม 2559 เห็นชอบในเรื่องดังกล่าวแล้ว

**8. เรื่อง ขอความเห็นชอบการยกเลิกโครงการเงินกู้เพื่อการบริหารจัดการทรัพยากรน้ำและระบบขนส่งทางถนน ระยะเร่งด่วน : มาตรการกระตุ้นเศรษฐกิจระยะที่ 2**

 คณะรัฐมนตรีมีมติเห็นชอบการยกเลิกโครงการเงินกู้เพื่อการบริหารจัดการทรัพยากรน้ำ และระบบขนส่งทางถนนระยะเร่งด่วน : มาตรการกระตุ้นเศรษฐกิจระยะที่ 2 รายการโครงการสำรวจเบื้องต้นเพื่อแก้ไขปัญหาให้กับหมู่บ้านที่ไม่มีน้ำประปาใช้ วงเงิน 35 ล้านบาท ตามที่กระทรวงทรัพยากรธรรมชาติและสิ่งแวดล้อม (ทส.) เสนอ

 **สาระสำคัญของเรื่อง**

 ทส. รายงานว่า

 1. โครงการสำรวจเบื้องต้นเพื่อแก้ไขปัญหาให้กับหมู่บ้านที่ไม่มีน้ำประปาใช้ วงเงิน 35 ล้านบาท ซึ่งเป็นการสำรวจข้อมูลเบื้องต้นหมู่บ้านที่ไม่มีน้ำประปาใช้จำนวน 12,180 หมู่บ้าน ปัจจุบันยังไม่ได้ขออนุมัติจัดสรรงบประมาณเพื่อดำเนินงาน พบว่าโครงการฯ ไม่มีความจำเป็นในการดำเนินการแล้ว เนื่องจากกรมส่งเสริมการปกครองท้องถิ่นได้สำรวจหมู่บ้านมี/ไม่มีน้ำประปาใช้ทั่วประเทศ เพื่อแก้ไขปัญหาให้กับหมู่บ้านที่ไม่มีน้ำประปาใช้แล้ว

 2. ที่ประชุมหารือการดำเนินงานยุทธศาสตร์การบริหารจัดการทรัพยากรน้ำของหน่วยงาน ที่เกี่ยวข้องกับการแก้ไขปัญหาการขาดแคลนน้ำอุปโภคบริโภคเพื่อกำหนดเป้าหมายของหมู่บ้านที่ไม่มีประปา เมื่อ วันที่ 9 ธันวาคม 2558 ได้มีมติให้ใช้ข้อมูลผลการสำรวจหมู่บ้านที่ไม่มีประปาของกรมส่งเสริมการปกครองท้องถิ่นเป็นเป้าหมายในการแก้ไขปัญหา

**9. เรื่อง โครงการเพื่อการพัฒนาปี 2559 ของการประปาส่วนภูมิภาค**

 คณะรัฐมนตรีมีมติเห็นชอบตามที่กระทรวงมหาดไทย (มท.) เสนอ ดังนี้

 1. เห็นชอบในหลักการการดำเนินโครงการเพื่อการพัฒนาปี 2559 ของการประปาส่วนภูมิภาค จำนวน 6 โครงการ กรอบวงเงินลงทุน 2,457,948 ล้านบาท ตามมติคณะกรรมการพัฒนาการเศรษฐกิจและสังคมแห่งชาติเมื่อวันที่ 13 มกราคม 2559 ส่วนงบประมาณในการดำเนินการให้เป็นไปตามความเห็นของสำนักงบประมาณ

 2. ให้การประปาส่วนภูมิภาคบูรณาการร่วมกับองค์กรปกครองส่วนท้องถิ่น และหน่วยงาน ที่เกี่ยวข้องวางแผนบริหารจัดการใช้พื้นที่สาธารณประโยชน์ในการดำเนินโครงการ เช่น การขุดเจาะถนนหรือ บาทวิถีเพื่อวางท่อประปา ให้เกิดผลกระทบต่อประชาชนน้อยที่สุด

 3. ให้กระทรวงมหาดไทยรับความเห็นของส่วนราชการที่เกี่ยวข้องไปพิจารณาดำเนินการต่อไปด้วย

 **สาระสำคัญของโครงการเพื่อการพัฒนาปี** 2559 จำนวน 6 โครงการ กรอบวงเงินลงทุน 2,457,948 ล้านบาท ประกอบด้วย

 1. โครงการที่มีแหล่ง**เงินรองรับการดำเนินโครงการ**จำนวน 3 โครงการ ได้แก่ (1) ประปาแม่สอด (ระยะที่ 2 ) (2) ประปาอรัญประเทศ – วัฒนานคร (3) ประปาขาสะเดา เพื่อสนับสนุนนโยบายการจัดตั้งเขตพัฒนาเศรษฐกิจพิเศษ

 2. โครงการที่ยัง**ไม่มีแหล่งเงินรองรับ** จำนวน 3 โครงการ ได้แก่ (1) ประปาชัยภูมิ - (บ้านเขว้า) (2) ประปาชุมแพ (อบต.ห้วยยาง) (3) ประปากบินทร์บุรี (อบต.หนองกี่)

**10.  เรื่อง  คำสั่งหัวหน้าคณะรักษาความสงบแห่งชาติ ที่ 15/2559  เรื่อง การผ่อนผันให้คนต่างด้าวสัญชาติเมียนมา ลาว และกัมพูชา เดินทางกลับประเทศต้นทางเพื่อร่วมงานประเพณีสงกรานต์ ประจำปี  พ.ศ. 2559**

                    คณะรัฐมนตรีมีมติรับทราบคำสั่งหัวหน้าคณะรักษาความสงบแห่งชาติ ที่ 15/2559  เรื่อง การผ่อนผันให้คนต่างด้าวสัญชาติเมียนมา ลาว และกัมพูชา เดินทางกลับประเทศต้นทางเพื่อร่วมงานประเพณีสงกรานต์ ประจำปี  พ.ศ. 2559 ตามที่สำนักเลขาธิการคณะรักษาความสงบแห่งชาติเสนอ  ทั้งนี้   เพื่อเป็นการส่งเสริมความสัมพันธ์อันดีระหว่างประเทศ  และส่งเสริมภาพลักษณ์การใช้แรงงานของคนต่างด้าวในประเทศไทย  จึงผ่อนผันให้คนต่างด้าวดังกล่าว สามารถเดินทางกลับประเทศต้นทางเพื่อไปร่วมงานประเพณีสงกรานต์ได้ รวมทั้งให้ได้รับการยกเว้นค่าธรรมเนียมในช่วงเวลาดังกล่าวทั้งหมดด้วย

**11. เรื่อง การกำหนดหลักเกณฑ์และขั้นตอนในคู่มือการดำเนินงานโครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐ**

คณะรัฐมนตรีมีมติรับทราบการกำหนดหลักเกณฑ์และขั้นตอนในคู่มือการดำเนินงานโครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐตามที่ กระทรวงมหาดไทย (มท.) เสนอ

  **สาระสำคัญของหลักเกณฑ์การเสนอโครงการหมู่บ้าน มี**ดังนี้ 1) โครงการขยายผลโครงการ อันเนื่องมาจากพระราชดำริและปรัชญาเศรษฐกิจพอเพียง เช่น ศูนย์การเรียนรู้เศรษฐกิจพอเพียง ปลูกป่าต้นน้ำ 2) โครงการพัฒนาแหล่งน้ำ เช่น ขุดสระน้ำ จัดทำฝาย เก็บกักน้ำ ซ่อมแซมถังเก็บน้ำกลาง ซ่อมแซมฝายเก็บน้ำ ขุดเจาะบ่อบาดาล ขยายเขตประปาหมู่บ้าน ขุดลอกคลองลำห้วย 3) โครงการส่งเสริมอาชีพ คุณภาพชีวิต การมีงานทำของประชาชน เช่น การผลิตเครื่องแกงสมุนไพร การถนอมอาหาร พัฒนาแหล่งท่องเที่ยว 4) โครงการส่งเสริม ด้านสาธาณสุข การศึกษา การบำรุงรักษาศิลปะ จารีตประเพณี ภูมิปัญญาและวัฒนธรรมของหมู่บ้าน 5) โครงการซ่อมแซมสิ่งสาธารณประโยชน์ในหมู่บ้านเช่น รางระบายน้ำ ถนนที่ใช้ในการสัญจร 6) โครงการด้านการอนุรักษ์ทรัพยากรธรรมชาติและสิ่งแวดล้อม 7) โครงการที่เคยเสนอตามโครงการตำบลละห้าล้านบาท แต่ไม่ได้รับอนุมัติเนื่องจากหมดวงเงินและไม่เป็นโครงการที่มีลักษณะก่อสร้าง 8) โครงการที่ทำในพื้นที่ ที่ต้องขออนุญาตเจ้าของพื้นที่ ต้องได้รับการอนุญาตให้ใช้พื้นที่ก่อนเท่านั้น

 **ข้อห้ามในการจัดทำโครงการ** 1) ห้ามนำงบประมาณไปต่อยอดเงินกองทุนหมู่บ้าน หรือลักษณะกองทุนหมุนเวียน 2) ห้ามนำงบประมาณไปดำเนินโครงการ/กิจกรรม โดยวิธีการหารเฉลี่ยตามจำนวนครัวเรือนหรือประชากรในหมู่บ้าน 3) ห้ามนำไปใช้ในลักษณะให้ประชาชนกู้ยืม 4) ไม่เป็นโครงการที่ซ้ำซ้อนกับแผนงานโครงการ/กิจกรรม ของส่วนราชการ/หน่วยงาน/องค์กรปกครองส่วนท้องถิ่นที่ดำเนินการในพื้นที่ หรือมีหน่วยงานรับผิดชอบ อยู่แล้ว 5) ห้ามดำเนินโครงการฝึกอบรม สัมมนา ศึกษาดูงาน

 **คณะกรรมการหมู่บ้าน** มีหน้าที่ในการจัดประชุมประชาคมหมู่บ้านเพื่อให้ประชาชนมีส่วนร่วมในการเสนอโครงการฯ ตามหลักเกณฑ์ การคัดเลือกคณะกรรมการจัดซื้อจัดจ้าง คณะกรรมการตรวจรับพัสดุ และคณะกรรมการเบิกจ่ายเงินและจัดทำบัญชี และการรายงานผลการดำเนินโครงการและขออนุมัติเบิกจ่ายจากประชาคมหมู่บ้าน

 **อำเภอ** มีหน้าที่ในการพิจารณาอนุมัติโครงการที่หมู่บ้านเสนอ การเห็นชอบการเบิกจ่ายและออกหนังสือรับรองถึงธนาคารเจ้าของบัญชีของหมู่บ้าน การจัดเก็บสำเนาเอกสารหลักฐานทุกฉบับไว้ที่ที่ทำการปกครองอำเภอ จำนวน 1 ชุด และการติดตามประเมินผลโครงการฯ

 **จังหวัด** มีหน้าที่พิจารณาเห็นชอบการจัดสรรเงินเข้าบัญชีหมู่บ้านตามโครงการที่ได้รับการอนุมัติจากอำเภอแล้ว และการติดตามประเมินผลโครงการฯ

|  |
| --- |
| **ต่างประเทศ** |

**12. เรื่อง ขอความเห็นชอบร่างความตกลงระหว่างรัฐบาลแห่งราชอาณาจักรไทยกับรัฐบาลสหพันธรัฐรัสเซียว่าด้วยความร่วมมือด้านการทหาร**

 คณะรัฐมนตรีมีมติเห็นชอบตามที่รองนายกรัฐมนตรี (พลเอก ประวิตร วงษ์สุวรรณ) และรัฐมนตรีว่าการกระทรวงกลาโหม เสนอ ดังนี้

 1. ให้กระทรวงกลาโหม (กห.) จัดทำความตกลงระหว่างรัฐบาลแห่งราชอาณาจักรไทยกับรัฐบาลสหพันธรัฐรัสเซียว่าด้วยความร่วมมือด้านการทหาร

 2. ให้รัฐมนตรีว่าการกระทรวงกลาโหมเป็นผู้ลงนามฝ่ายไทย โดยให้กระทรวงการต่างประเทศ (กต.) จัดทำหนังสือมอบอำนาจเต็ม (Full Power) ให้รัฐมนตรีว่าการกระทรวงกลาโหมเป็นผู้ร่วมลงนามในร่างความตกลงฯ ดังกล่าว

 3. หากมีความจำเป็นที่จะต้องเปลี่ยนแปลงรายละเอียดของร่างความตกลงฯ โดยไม่ส่งผลกระทบต่อสาระสำคัญของร่างความตกลงฯ ให้ กห. พิจารณาดำเนินการได้ตามความเหมาะสม

  **สาระสำคัญของเรื่อง**

 กห. รายงานว่า

 1. รองนายกรัฐมนตรี (พลเอก ประวิตรฯ) และรัฐมนตรีว่าการกระทรวงกลาโหมมีกำหนดเดินทางเยือนสหพันธรัฐรัสเซียเพื่อเข้าร่วมการประชุมรัฐมนตรีว่าการกระทรวงกลาโหมอาเซียน – รัสเซีย อย่างไม่เป็นทางการ (The Informal Meeting of the Defence Ministers of ASEAN and Russia) และการประชุม Moscow International Conference ครั้งที่ 5 ณ กรุงมอสโก สหพันธรัฐรัสเซีย ระหว่างวันที่ 25 – 28 เมษายน 2559 ซึ่งจะมีการจัดการลงนามร่วมกับรัฐมนตรีว่าการกระทรวงกลาโหมสหพันธรัฐรัสเซียในร่างความตกลงฯ ในห้วงการเยือนดังกล่าว

 2. ร่างความตกลงฯ มีขอบเขตความร่วมมือประกอบด้วย

 2.1 แลกเปลี่ยนมุมมองและข่าวสารในประเด็นที่เป็นผลประโยชน์ร่วมกันในด้านยุทธศาสตร์การป้องกันประเทศและด้านการทหารในการเสริมสร้างความไว้เนื้อเชื่อใจและความมั่นคงระหว่างประเทศ รวมทั้งการพัฒนาความร่วมมือด้านการต่อต้านการก่อการร้าย

 2.2 การพัฒนาความร่วมมือด้านการฝึกร่วม การศึกษาทางทหาร การแพทย์ทหาร การแผนที่ทหาร อุทกศาสตร์ และการกีฬาและวัฒนธรรม

 2.3 การแลกเปลี่ยนประสบการณ์ด้านการรักษาสันติภาพภายใต้กรอบขององค์การสหประชาชาติ

 2.4 ความร่วมมือในการค้นหาและกู้ภัยในทะเล

 2.5 ความร่วมมือด้านการต่อต้านการกระทำอันเป็นโจรสลัด

 2.6 ความร่วมมือในด้านอื่น ๆ ที่คู่ภาคีเห็นพ้องร่วมกัน

**13. เรื่อง การเข้าร่วมโครงการขจัดความหิวโหย (Zero Hunger Challenge : ZHC) ของประเทศไทย**

 คณะรัฐมนตรีมีมติเห็นชอบตามที่กระทรวงเกษตรและสหกรณ์ (กษ.) เสนอ ดังนี้

1. เห็นชอบให้ประเทศไทยเข้าร่วมโครงการขจัดความหิวโหย (Zero Hunger Challende : ZHC)

โดยร่วมมือกับองค์การอาหารและการเกษตรแห่งสหประชาชาติ (Food and Agriculture Organization of the United Nations : FAO) อย่างใกล้ชิด

1. มอบหมายให้ กษ. เป็นหน่วยงานรับผิดชอบหลักในการดำเนินงานโดยให้หน่วยงานต่าง ๆ ที่

เกี่ยวข้องให้การสนับสนุน เพื่อขจัดความหิวโหยและการขาดแคลนอาหารให้บรรลุเป้าหมายภายใน พ.ศ. 2568

1. มอบหมายสำนักงบประมาณสนับสนุนการจัดสรรงบประมาณเพื่อดำเนินการตามแผนงานให้

บรรลุวัตถุประสงค์

  **สาระสำคัญของโครงการ**ฯ มีดังนี้

 โครงการขจัดความหิวโหยเป็นโครงการที่มุ่งเน้นขจัดความหิวโหย ไม่เพียงแต่ทางกายภาพเท่านั้น แต่หมายรวมถึงภาวะทุพโภชนาการหรือภาวะขาดสารอาหารที่จำเป็นต่อร่างกาย เช่น การขาดโปรตีนและอาหารที่ให้พลังงาน การขาดวิตามินและเกลือแร่ที่จำเป็นต่อการดำรงชีวิต โดยเฉพาะในกลุ่มคนยากจน เด็กและเยาวชนซึ่งเป็นอนาคตของชาติ โครงการนี้มีเป้าหมาย 5 ประการ ที่จะต้องบรรลุให้ได้ภายใน พ.ศ. 2568 และมีกรอบแนวทางการดำเนินงานในภูมิภาคเอเชียและแปซิฟิก

 เป้าหมายหลักของโครงการ มีดังนี้ 1) การเข้าถึงอาหารได้ร้อยละ 100 ตลอดทั้งปี 2) การหยุดภาวะแคระแกร็นในเด็กอายุต่ำกว่า 2 ปี 3) ระบบอาหารทั้งหมดมีความยั่งยืน 4) ผลผลิตและรายได้ของเกษตรกรรายย่อยเพิ่มขึ้นร้อยละ 100 5) การลดจำนวนการสูญเสียอาหารให้เป็นศูนย์

 แนวทางการดำเนินงานของประเทศไทย จะต้องจัดทำแผนปฏิบัติการในระดับประเทศที่สอดคล้องกับกรอบแนวทางการดำเนินงานของภูมิภาคเอเชียและแปซิฟิก ซึ่งเนื้อหาสาระสามารถยืดหยุ่นได้ตามสถานการณ์และความเหมาะสมของประเทศและไม่มีผลผูกพันทางกฎหมาย โดย FAO จะให้ความช่วยเหลือในการจัดทำแผนปฏิบัติการดังกล่าว และจำเป็นต้องได้รับความร่วมมือจากหลายหน่วยงานที่เกี่ยวข้อง เช่น กระทรวงสาธารณสุข กระทรวงทรัพยากรธรรมชาติและสิ่งแวดล้อม กระทรวงศึกษาธิการ กระทรวงอุตสาหกรรม กระทรวงมหาดไทย และภาคประชาสังคม เป็นต้น

|  |
| --- |
| **แต่งตั้ง** |

**14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้ง **นายพชร อนันตศิลป์** รองอธิบดีกรมบัญชีกลาง ให้ดำรงตำแหน่งที่ปรึกษาด้านพัฒนาระบบการเงินการคลัง (นักวิชาการคลังทรงคุณวุฒิ) กรมบัญชีกลาง กระทรวงการคลัง ตั้งแต่วันที่ 30 ธันวาคม 2558 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**15. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงเทคโนโลยีสารสนเทศและการสื่อสาร)**

 คณะรัฐมนตรีมีมติอนุมัติตามที่กระทรวงเทคโนโลยีสารสนเทศและการสื่อสารเสนอแต่งตั้ง  **นายวีระศักดิ์ กิติวัฒน์** นักวิเคราะห์นโยบายและแผนเชี่ยวชาญ กลุ่มที่ปรึกษา สำนักงานปลัดกระทรวง ให้ดำรงตำแหน่ง ที่ปรึกษาด้านต่างประเทศ (นักวิเคราะห์นโยบายและแผนทรงคุณวุฒิ) กลุ่มที่ปรึกษา สำนักงานปลัดกระทรวง กระทรวงเทคโนโลยีสารสนเทศและการสื่อสาร ตั้งแต่วันที่ 19 กุมภาพันธ์ 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (ศูนย์อำนวยการบริหารจังหวัดชายแดนภาคใต้)**

 คณะรัฐมนตรีมีมติอนุมัติตามที่ศูนย์อำนวยการบริหารจังหวัดชายแดนภาคใต้เสนอรับโอน **นายประสิทธิ์ ชูเมือง** ผู้ช่วยผู้อำนวยการสำนักงบประมาณ สำนักนายกรัฐมนตรี และแต่งตั้งให้ดำรงตำแหน่ง รองเลขาธิการศูนย์อำนวยการบริหารจังหวัดชายแดนภาคใต้ เพื่อทดแทนตำแหน่งที่ว่าง ซึ่งสำนักงบประมาณได้ตกลงยินยอมการโอนด้วยแล้ว ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**17. เรื่อง การแต่งตั้งผู้แทนกระทรวงการคลังเป็นกรรมการอื่นในคณะกรรมการการประปานครหลวง**

 คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง**นางศิริพร เหลืองนวล** ผู้แทนกระทรวงการคลัง ซึ่งเป็นบุคคลในบัญชีรายชื่อกรรมการรัฐวิสาหกิจตามประกาศกระทรวงการคลัง เป็นกรรมการอื่นในคณะกรรมการการประปานครหลวง แทน นายมนัส แจ่มเวลา ผู้แทนกระทรวงการคลัง ซึ่งพ้นจากตำแหน่งเนื่องจากลาออก ทั้งนี้ ตั้งแต่วันที่ 12 เมษายน 2559 เป็นต้นไป

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*